Kelulu nyaduh betubuh tebilang lemambang
DULU ari tu penulis kala bekunsi enggau bala pemacha sekeda  genteran pengap Gawai Mangkung Tiang. Tu bepun ari sebut leka pengap disebut lemambang sebedau niki tauka tama ke rumah panjai ti begawai. Sida pan berengkah ngerara utai sebelah kaki tangga, ditangkan enggau genteran ngerara rumah, ngerara tangga, bejalai niti tempuan sereta genteran bejalai nengah ruai. Mayuh agi genteran bukai tang sekali tu kitai engkejuk ngagai  genteran sekeda menua ti dipansa Bujang Nendak seduai Burung Malam ti bejalai ngambi orang ngabang, nitih kelulu lemambang. Niang aya Benedict Sandin menya ti sigi bebakih enggau penulis dalam taun 1975 ngagai taun 1978 maya iya nyadi Senior Fellow ba Centre of Policy Research, Universiti Sains Malaysia, Pulau Pinang bisi meri seiti bup tulis iya empu ngagai penulis. Bup ‘GAWAI PANGKONG TIANG’ chukup beguna laban iya nyadi kereban penulis ngaga sereta nempa genteran pengap Gawai Mangkung Tiang kemaya haritu. Tu kena nambahka penemu penulis empu ti dirikut nitih padah dua iku lemambang di Ai Melupa, Saratok, iya nya tuai Lemambang Salok Jembu (1910 – 2002) enggau petunggal iya Lemambang Dundang Enchana (1918 – 2013). Seduai tu sama nyadi tuai lemambang matak jalai pengap enggau timang jalung di Saratok entara taun 1960 ngagai taun 1978 suba. “Maya orang mengap ba Gawai Pangkung tiang ba rumah kami di Kerangan Pinggai taun dalam nyin suba, chukup rami sereta ngerinduka ati. Manah amat leka puji lemambang lebuh ngerara pemanah rumah panjai kami nya. Beduduk ari nya, bala kami serumah tembu amat ati ninga puji sida,” ku Sandin lebuh iya nyua ngagai aku bup nya pengudah dichelak Borneo Literature Bureau setaun dulu ari maya kami duai berengkah bebakih. RINDU BETUNDI Iya endang semampai rindu nyada leka pengap enggau timang jalung lebuh aku baru tama ngagai opis kena betundi lalu ngelantangka ati. Ke bendar iya endang amat mayuh genteran nengah menua dalam pengap Gawai Mangkung Tiang. Sekali tu kitai merati sereta bekunsi mimit berengkah ari Menua Tajau. Tu nangkanka menua sebedau nya, iya nya Menua Dara Kelinah. Nyadi genteran Menua Tajau nya bakatu: Kejangka ari nya, manggai di rantau danau penguji, endur anak lelaki berani muai nyawa.  Kedua bali nama iya, tasik begilik nanga kuala. Nya dipangkang orang ke bepending mayuh telinga, ke ditanya enda nyaut. Kedua bali nama iya Munti Tinggi Reruya, ke bekelapung anyut ke laut. Bini iya Endu Ladang Papan Luan, ke ditepan enda begilik. Kedua bali nama iya Endu Dara Lulung, begamal lepung-lepung nampung lempaung luan bilik. Nangkanka tu lemambang lalu ngelulu seduai ti bejalai ngambi ngabang nya manggai ba Menua Gemala. Leka iya munyi tu: Kejangka ari nya, manggai di pun semambu ngandung ke bekandung surung buntat. Kedua bali nama iya pun semambu marau ke bekeliau kena tenggau beliau api sempepat. Nya menua dipangkang Sultan Bungan tan puji, kedua bali nama iya Merum Panggai, ke diau di penyurai rapi menggeri. Belakika Pesilar Ular Tedung, rengung-rengung ngua puchung tampung gemala. Belakika Pesilar Ular Sawa ke begamal lenga-lenga ngua sentika. Bekau nya Bujang Nendak seduai Burung Malam lalu manggai ba Menua Intan, nitih kelulu lemambang. Bakatu ku genteran nya:  Kejangka ari nya manggai di tinting tebing ninding, kena pandang perenching matahari. Manggai di semilu batu galang, rending-rendang mandang menggeri. Nya menua Merum Panggai jelai berita, kedua bali nama iya Datu seiku pemadu nama. Bebinika Tarikan tuan sembah, ke betuah lemambang dagang.  Bebinika Raja Tunduk ke bejuluk Wang Gudang. Udah nya seduai lalu manggai ba Batu Besi ti begenteran munyi tu: Kejangka ari nya, manggai di semilu batu galang, ke rending-rendang mandang dunya. Kedua bali nama iya semilu batu besi ke pegari mandang menua. MENUA TEMAGA Pengudah nya seduai lalu datai ba menua Temaga munyi tu: Kejangka ari nya manggai di sungai panjai di rintai wong, kedua bali nama iya lebak pandak di punchak darung. Nya menua Manggah ke berumah rapi menggeri. Nya menua Raja Manggam ke beritan puting kemudi. Bebinika endun endu ke bejaku mali salah.  Kedua bali nama iya Endu Kumang ke tukang enda berubah. Udah nya seduai lalu manggai ba menua Besi ti dikelulu lemambang munyi tu: Kejangka ari nya, manggai di semilu batu berasap, maggai di letung ai angat ke kekijap pegari api. Nya dipangkang Bujang Sabuk Lebang, Bati tunggang numbangka menua.  Nya dipangkang jenawang Bujang Mekang ke pengerumpang pintu kuta. Bini iya endu Kumang Dulang Penyepuh, kedua bali nama iya Endu Serentum Tukul Pengambuh. Nyadi nyaduh betubuh meh, kenu ku sada lemambang, seduai lalu datai ba menua Bankang. Ku kelulu pengap munyi tu: Kejangka ari nya, manggai di tanah mirah dipechik basah, ke nempuh bau laang. Kedua bali nama iya tanah nyala, ke ngaba bau sinang.  Nya menua Bujang Lembut ke berani mali takut, pengerumpang mua pintu rawang. Bini iya Endu Kumang tukang beteri, kedua bali nama itya Endu Dara Tukang Kawa, ngemataka kuta dinding hari. MENUA RACHUN Udah nya seduai lalu manggai ba menua Rachun. Ku lemambang: O nama utai ke begamal lenga-lenga nya, asai ke meda taya alam lungan? Nama utai ke bendang-bendang nyin, baka ke kena pandang terang bulan? Nya nadai utai ditanya ka, nya ga mudur upa enda tau dipansa, enggaika kita buta di jangka leka mata. O, kelaungka nya ambai wai, ngambika setanjung sepuntang nuba. Nya baru tak lendu-lendu bangkung baru, mansa pulau Gemalang Biru, betenggauka lampu tampak terang. Nya baru tak lanji-lanji berangai panjai bangkung sakuchi, luan iya nuju pasang api ke pegari terang rarendang. Nya baru lengkaka ari nya, manggai di pating limau janting, bepuru di pugu entemu lalang. Manggai di Nanga Limau Janta, numpuka Nanga Nuyan meranggang. O sapa empu pengkalan apan tu deh apai ke nyelai lain baka, ke enda kala dipeda aku ari kelia selama jaga? Nya nadai ditanyaka nuan endu, nya ga pengkalan lama kami kelia endur aku ada, nya ga tembawai rumah panjai kami ari menya selama iya. RUMAH RAJA SIMPULANG GANA Ngejangka nya baru manggai di rumah Raja Simpulang Gana. Kenu ku kelulu pengap: kejangka ari nya, manggai di Nanga Jawa Jingan, alai Lawai datai bekerembai kajang. Manggai di titi kawi tebelian, numpuka pengkalan raja dagang. Nya menua Simpulang Gana, menua Rangkang Kirai Raja Sua. Dia perau Anda Mara lalu sangkai, lalu dijapai iya tali panjai tanchangka di liking. Lalu diturunka iya tampun layar kemirang. Lalu nikika peretang rumah chundung, Anda Mara Raja Jegedung, nunga aki iya Raja Durung, duduk nyerungkung denjang seringgang.  Ngimbai apai iya Raja Jembu Anda Mara, duduk di batu tinggi dedinggai. Betunga mua enggau Rangkang Kirai, berimbai kerigai masuk marang. Nya alai enti diperati endang chukup manah leka pengap kelulu lemambang, tau ngasuh ari kitai beraie lega melintang, asai ti tekait engkadah langit lembang tebilang. Tau mega iya ngasuh ati kitai engkuda asai tumbang ninga pemanah kelulu bala lemambang, sida bujang mipau ke diinjai petunggal ba sida orang panggau mengap gawai pangkung tiang, tang anang enda bejimat bejaga kitai mayuh bala tebilang laban takut kena sumpit ipuh enchabung arung Petara nuntung rumah lantang.  Nya aja meh kitai bekunsi sekalitu, laban naka ulih meh tudah pangan, penulis ke mega anak bunsu lemambang. Dudi ila ga kitai bedua baru tempa sada pengap nyawa mansang. Oleh TELESA EMPERAN 
See author's posts
